Author: mvsr
Last saved by: tapferova

Predkladacia správa

	Vláda Slovenskej republiky vo svojom uznesení č. 371 zo 14. mája 2003 ku koncepcii organizácie miestnej štátnej správy uložila ministrovi vnútra v bode B.5.  predložiť na rokovanie vlády harmonogram  vykonania zmien v organizácii miestnej štátnej správy a ďalšieho  prechodu niektorých pôsobností z krajských úradov a okresných úradov na obce a na vyššie územné celky.

	V čase prípravy návrhu koncepcie  organizácie miestnej štátnej správy, ktorého súčasťou bol návrh predmetného uznesenia vlády boli súvisiace materiály a návrhy príslušných právnych predpisov len v štádiu prípravy a nebolo možné komplexne posúdiť rozsah úloh, ktoré bude potrebné zabezpečiť v súvislosti so zriadením nových orgánov miestnej štátnej správy od 1. januára 2004.
 
	Úlohy týkajúce sa transformácie krajských úradov, zrušenia okresných úradov a ekonomického zabezpečenia realizácie reformy verejnej správy sú obsiahnuté v „Harmonograme úloh súvisiacich s transformáciou  krajských úradov a zrušením okresných úradov“, ktorý je súčasťou  materiálu „Kvantifikácia finančných prostriedkov potrebných na realizáciu koncepcie reformy verejnej správy“. Táto úloha je v bode B.4.  predmetného uznesenia vlády Slovenskej republiky uložená ministrovi vnútra a podpredsedovi vlády a ministrovi financií, ktorí ju majú zabezpečiť v spolupráci s príslušnými odvetvovými ministrami, vedúcim Úradu vlády SR a predsedom Úradu pre štátnu službu. Materiál bol schválený na rokovaní vlády 16. júla 2003.

	Úlohy v oblasti organizácie krajských úradov, obvodných úradov a orgánov špecializovanej miestnej štátnej správy  sú  tiež obsiahnuté v návrhu zákona o krajských úradoch a obvodných úradoch a o zmene a doplnení niektorých zákonov a v návrhoch zákonov odvetvových ministerstiev.

	Z uvedených dôvodov by „Harmonogram vykonania zmien v organizácii miestnej štátnej správy a ďalšieho prechodu niektorých pôsobností z krajských úradov a okresných úradov na obce a na vyššie územné celky“ obsahoval duplicitné  úlohy, preto sa navrhuje vláde zrušiť úlohu obsiahnutú v bode B.5.  uznesenia vlády SR č. 371 zo 14. mája 2003 k návrhu koncepcie usporiadania miestnej štátnej správy.

	Materiál bol predmetom pripomienkového konania, v ktorom bolo oslovených 24 subjektov. Do stanoveného termínu zaslalo stanovisko 20 subjektov, z ktorých len tri uplatnili pripomienky, a to  Ministerstvo pôdohospodárstva SR a Úrad vlády SR, ktoré boli  technického a jazykového charakteru a Združenie miest a obcí Slovenska, ktoré požadovalo predložiť na rokovanie vlády harmonogram tak, ako to vyplýva z bodu B.5. uznesenia vlády SR č. 371/2003. Zároveň nesúhlasilo s tým, aby problematika ďalšieho prechodu pôsobností na územnú samosprávu bola riešená v pôsobnosti jednotlivých ústredných orgánov štátnej správy. Táto požiadavka nekorešponduje s bodom B.1. a B.3.  uznesenia vlády SR č. 371/2003, podľa ktorého  mali príslušné ústredné orgány štátnej správy vypracovať vo svojej odvetvovej pôsobnosti v súlade s pripravovanou zmenou v organizácii miestnej štátnej správy návrhy zákonov a vymedziť v nich aj prechod pôsobností z krajských úradov a okresných úradov na obce a na vyššie územné celky. Naviac v harmonograme, ktorý mal byť na rokovanie vlády SR predložený podľa bodu B.5.  uznesenia vlády SR č. 371/2003  by nebolo možné jednoznačne vymedziť prechod pôsobnosti z miestnej štátnej správy na územnú samosprávu a určiť ďalšie náležitostí, pretože  postupy na decentralizáciu pôsobnosti sú obsiahnuté v uznesení vlády SR č. 370/2003 k návrhu projektu decentralizácie verejnej správy, ktorý na rokovanie vlády predložil splnomocnenec vlády SR pre decentralizáciu verejnej správy.

	Na základe uvedených dôvodov nebolo možné pripomienky  Združenia miest a obcí Slovenska akceptovať.

	Materiál sa predkladá na rokovanie vlády bez rozporov.